*Príloha E*

***Ministerstvo vnútra Slovenskej republiky, Policajný zbor, Hasičský a záchranný zbor***

*Zdroj údajov: MV SR*

**Informácia**

**o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce v rezorte Ministerstva vnútra**

**Slovenskej republiky v roku 2017**

1. **Úvod**

Informácia o  stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce Ministerstva vnútra Slovenskej republiky (ďalej len „MV SR“) za rok 2017 je súčasťou „Správy o stave bezpečnosti ochrany zdravia pri práci, pracovnej úrazovosti, chorôb z povolania a iných poškodení zdravia z práce za rok 2017“, ktorú predkladá minister práce, sociálnych vecí a rodiny SR na rokovanie vlády Slovenskej republiky (ďalej len „SR“) podľa úlohy bodu B.3. uznesenia vlády SR č. 475 z 11. júna 2003 a bodu B.1. uznesenia vlády Slovenskej republiky č. 624 z 9. septembra 2009.

Hodnotenie stavu bezpečnosti ochrany zdravia pri práci (ďalej len „BOZP“) a pracovnej úrazovosti (ďalej len „PÚ“), chorôb z povolania (ďalej len „CHzP“) a iných poškodení zdravia pri vykonávaní služobných činností príslušníkov Policajného zboru, príslušníkov Hasičského a záchranného zboru a príslušníkov Horskej záchrannej služby (ďalej len „príslušníci“), zamestnancov vykonávajúcich štátnu službu alebo súvisiacu s vykonávaním štátnej služby, zamestnancov pri výkone práce vo verejnom záujme alebo súvisiacu s vykonávaním práce vo verejnom záujme a zamestnancov v pracovnom pomere podľa Zákonníka práce (ďalej len „zamestnanec“) je obsahovo zamerané na zisťovanie kvalitatívnych a kvantitatívnych ukazovateľov riadenia BOZP v podmienkach ministerstva.

Hodnotenie tohto stavu má funkciu poznávaciu (základnú), motivačnú, funkciu spätnej väzby, informačnú a funkciu tvorby sociálnej klímy v útvaroch a na pracoviskách ministerstva. Keďže sa dotýka všetkých aktivít ministerstva, je nevyhnutné využiť a zosúladiť získané poznatky s celkovým systémom riadenia.

1. **Orgán dozoru**

Inšpekciu práce v útvaroch MV SR, podľa § 2 ods. 4 zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „zákon č. 125/2006 Z. z.“) a čl. 2 ods. 1 nariadenia MV SR č. 58/2014 o inšpekcii práce, vykonáva vlastný orgán – inšpektorát práce ministerstva.

Prostredníctvom inšpektorátu práce vykonáva

* dohľad nad plnením povinností vyplývajúcich z ustanovení predpisov, určujúcich požiadavky v oblasti BOZP, pracovných systémov a pracovných podmienok ministerstva,
* monitorovanie stavu a vývoja v uvedených oblastiach a sústavné overovanie funkčnosti ich riadenia,
* na základe zistených skutočností (odchýlok) prijatie regulačných opatrení, smerujúcich k optimalizácii sledovaného systému.

Inšpekciu práce ministerstva je možné kvalifikovať ako činnosť štátneho orgánu, ktorá je jednou z významných foriem aktívnej spoluúčasti štátu na tvorbe štátnej politiky práce. Jej ciele vychádzajú zo základného poslania inšpekcie práce, ktorým je prostredníctvom účinného regulačného, kontrolného a poradenského pôsobenia presadzovať aktuálne potreby ochrany príslušníkov a zamestnancov pri práci. Inšpekcia práce ministerstva je odvodená od funkcie štátu tvoriť, uskutočňovať a prehodnocovať štátnu politiku práce, v rámci ktorej štát vytvára komplexný funkčný systém pre zabezpečenie ústavných práv účastníkov služobného a pracovného procesu.

1. **Ciele a priority dozorného orgánu v roku 2017**

Prostredníctvom inšpektorátu práce ministerstva v oblasti BOZP sa presadzuje funkcia štátnej politiky, ktorá je verejným (celospoločenským) záujmom.

Môžeme ju deklarovať ako

* vyžadovanie od zodpovedných nadriadených a vedúcich zamestnancov ministerstva plnenie povinností vyplývajúcich z ustanovení všeobecne záväzných právnych a ostatných predpisov na zaistenie BOZP, ktoré sú založené najmä na zistení, posúdení a hodnotení úrovne bezpečnostných ukazovateľov daného systému riadenia BOZP,
* uplatňovanie účinných foriem prevencie proti vyskytujúcim sa negatívnym faktorom pôsobiacich na zdravie príslušníkov a zamestnancov,
* uplatňovanie oprávnených záujmov ministerstva ako zamestnávateľa ale aj príslušníkov a zamestnancov,
* poradenstvo a poskytovanie informácií, námetov a odporúčaní zodpovedným funkcionárom, vedúcim zamestnancom, príslušníkom a zamestnancom,
* v nevyhnutných prípadoch účinné presadzovanie, resp. vynucovanie plnenia bezpečnostných požiadaviek,
* pozitívne ovplyvňovanie a stimulovanie zodpovedných funkcionárov, vedúcich zamestnancov, príslušníkov a zamestnancov.

Strategickým cieľom inšpektorátu práce ministerstva je prispieť k realizácii primárneho záujmu štátu, ktorým je zabezpečenie rovnováhy medzi ekonomickými záujmami štátu na jednej strane a zdravím príslušníkov a zamestnancov, pracovnou schopnosťou a ochranou ich práce na strane druhej.

Rámcovými cieľmi inšpektorátu práce ministerstva je prispievať svojou inšpekčnou činnosťou k

* vytváraniu bezpečného a zdraviu neškodného pracovného prostredia, ktoré minimalizuje možnosť ohrozenia fyzickej a psychickej integrity príslušníka a zamestnanca,
* všestrannému skvalitňovaniu služobných a pracovných podmienok,
* rešpektovaniu požiadaviek sociálnych aspektov štátnej služby a práce,
* zmene a pozitívnemu vývoju kultúry BOZP ako nevyhnutnej podmienky kultúry štátnej služby a práce,
* rozširovaniu informovanosti a prehlbovaniu vedomostí zodpovedných funkcionárov, vedúcich zamestnancov, príslušníkov a zamestnancov smerujúcich k obmedzovaniu výskytu služobných a pracovných rizík a tým ku zvýšeniu úrovne BOZP.

Účelom je najmä zabezpečiť aktívne pôsobenie inšpektorátu práce ministerstva a zlepšenie celkového prístupu všetkých zainteresovaných osôb (zodpovedných funkcionárov, vedúcich zamestnancov, príslušníkov a zamestnancov) pri vytváraní optimálnych podmienok na výkon štátnej služby a práce, vrátane zvyšovania kultúry štátnej služby a práce.

Paralelným cieľom je zníženie strát (škôd) v dôsledku služobných úrazov, pracovných úrazov, chorôb z povolania alebo iných poškodení zdravia z práce a zníženie škôd spôsobených prerušením práce pri poruchách technických zariadení.

Uvedené ciele sledujú zámer všestranne skvalitňovať ochranu príslušníka a zamestnanca v jeho služobnej alebo pracovnej pozícii a to prostredníctvom presadzovania obligatórnych opatrení a aplikáciou vhodných progresívnych metód dozoru. Neustále zlepšovanie BOZP je základným princípom nového prístupu, reprezentovaného Európskou úniou v rámcovej smernici č. 89/391/EEC „o zavádzaní opatrení na podporu zlepšenia bezpečnosti a zdravia pri práci“ v nadväznosti na plnenie úloh Stratégie BOZP v SR na roky 2016 až 2020 a programu jej realizácie.

1. **Prehľad kontrolovaných subjektov**

Inšpektorát práce ministerstva vykonal v roku 2017 kontrolu v 64 subjektoch a objektoch pracovísk MV SR, Policajného zboru, Hasičského a záchranného zboru a Horskej záchrannej služby podľa plánu inšpekčnej činnosti na rok 2017.

1. **Zistenia dozorného orgánu v kontrolovaných subjektoch**

V roku 2017 inšpektorát práce ministerstva zrealizoval 174 inšpekčných výkonov. V kontrolovaných objektoch, útvaroch a zariadeniach bolo zistených 188 porušení dodržiavania právnych a ostatných predpisov na zaistenie BOZP.

Opätovne najčastejšími nedostatkami zistenými inšpektorátom ministerstva v roku 2017 boli najmä

* chýbajúca základná technická dokumentácia od výrobcu vyhradených technických zariadení (ďalej len „VTZ“) plynových a tlakových, ktorá ustanovuje základné požiadavky na zaistenie BOZP,
* chýbajúca technická dokumentácia existujúceho stavu elektrickej inštalácie, nevyhovujúci, v niektorých prípadoch nebezpečný, BOZP ohrozujúci stav elektrickej inštalácie, elektrických zariadení a bleskozvodových sústav,
* zlý technický stav stavebných objektov a prevádzkových priestorov, ako napr. vonkajších a vnútorných omietok, podláh, výplní otvorov a iných nedostatkov,
* nevyhovujúce priestorové a technické zariadenia budov a pracovísk ministerstva vzhľadom na počet osôb zdržujúcich sa na pracoviskách,
* nedodržanie termínov odborných prehliadok a odborných skúšok VTZ, predovšetkým elektrických,
* neodstraňovanie nedostatkov zistených pri odborných prehliadkach a skúškach technických a VTZ a nedostatkov zistených pri vykonávaní previerok pracovísk a zanedbávanie ich preventívnej údržby, vrátane používania spôsobom, ktorý ohrozoval bezpečnosť a ochranu zdravia príslušníkov a zamestnancov.

V rámci stavebných konaní v rezorte ministerstva, inšpektori oddelenia inšpekcie práce a požiarneho dozoru sa zúčastnili 52 kolaudačných konaní a zmien účelu užívania stavby.

K najčastejším nedostatkom v oblasti BOZP pri stavebných konaniach, ktoré zistili inšpektori práce patrili tieto nedostatky:

* projektové dokumentácie na účely stavebných konaní neboli posúdené oprávnenou právnickou osobou,
* konštrukčné dokumentácie VTZ neboli posúdené oprávnenou právnickou osobou,
* stavebník neohlasoval začatie stavebných prác inšpektorátu práce ministerstva v zmysle platnej legislatívy,
* bezpečnostné označenie na pracoviskách chýbali alebo boli duplicitné alebo poškodené; používali sa neštandardné značenie,
* neboli predložené úradné skúšky VTZ, predovšetkým tlakových a zdvíhacích zariadení,
* rozvodné skrine elektrickej inštalácie neboli označené menovitými údajmi (napäťovej hladiny a frekvencie) a nie sú vybavené jednopólovými schémami,
* prenosné hasiace prístroje nemali vykonané kontroly oprávnenou fyzickou osobou na kontrolu požiarnotechnických zariadení,
* rukoväte prenosných hasiacich prístrojov neboli umiestnené vo výške najviac 1,5 m nad podlahou,
* zariadenia na dodávku vody na hasenie požiarov nemali vykonané kontroly oprávnenou právnickou alebo fyzickou osobou podnikateľom.

Aj keď sa každoročne vykonávajú na pracoviskách ministerstva kontroly a zisťujú sa porušenia všeobecne záväzných právnych a ostatných predpisov v oblasti BOZP, v dôsledku nedostatku finančných prostriedkov sa zistené nedostatky neodstraňujú v zákonných lehotách. Z tohto dôvodu v roku 2017 na základe zistených výsledkov môžeme vyjadriť mierne zlepšenie so zaistením BOZP v objektoch, útvaroch a zariadeniach ministerstva oproti predchádzajúcim rokom.

1. **Nápravné a sankčné opatrenia dozorného orgánu**

V hodnotenom období inšpektorát práce ministerstva kontroloval plnenie opatrení navrhnutých vedúcimi kontrolovaných útvarov na základe zistení inšpekčným výkonom. Navrhované nápravné opatrenia na odstránenie nedostatkov mali za cieľ dosiahnuť uplatňovanie zásad prevencie pri vykonávaní opatrení nevyhnutných na zaistenie BOZP a vo výchove a vzdelávaní príslušníkov a zamestnancov ministerstva.

1. **Stav a vývoj služobnej a pracovnej úrazovosti**

Na pracoviskách útvarov ministerstva v roku 2017 došlo k 293 registrovaným služobným a PÚ. V hodnotenom roku sme zaznamenali dva úrazy s ťažkou ujmou na zdraví (ďalej len „ŤUZ“) a sedem smrteľných úrazov (z toho 6 služobných smrteľných úrazov a jeden PÚ s následkom smrti) (ďalej len „SPÚ“). CHzP nebola zaevidovaná.

V roku 2017 v porovnaní s rokom 2016 došlo k poklesu služobných a PÚ o 3, 76 %, ale zvýšil sa počet SPÚ na sedem (v roku 2016 žiaden). Príčinami týchto SPÚ boli iné príčiny - ohrozenie inými osobami, nedostatky osobných predpokladov na riadny pracovný výkon a nezistené príčiny. Zdrojmi šiestich SPÚ boli dopravné prostriedky a jedného SPÚ boli ľudia. Priložený graf poukazuje na lineárny trend vývoja služobnej a PÚ za obdobie rokov 2006 až 2017.

Vývoj služobnej a PÚ za obdobie rokov 2006 až 2017

1. **Spolupráca dozorného orgánu**

Z dôvodu zabezpečenia jednotných postupov pri výkone dozoru považujeme za významnú spoluprácu s ozbrojenými zložkami ministerstiev obrany, financií a spravodlivosti SR.

Na základe úlohy E.5 v Programe realizácie Stratégie BOZP v SR na roky 2016 až 2020 a programu jej realizácie (ďalej len „Stratégie BOZP SR“) schválenej uznesením vlády SR č. 468 zo dňa 12. októbra 2016 sa v dňoch 16. a 17. mája 2017 v Liečebno-rehabilitačnom stredisku Zboru väzenskej a justičnej stráže v Kováčovej uskutočnilo pracovné stretnutie orgánov dozoru ozbrojených bezpečnostných zborov (Ministerstva obrany SR, MV SR, Ministerstva spravodlivosti SR – Generálne riaditeľstvo Zboru väzenskej a justičnej stráže SR), Ministerstva školstva, vedy, výskumu a športu SR, Úradu verejného zdravotníctva SR, Hlavného banského úradu, Finančného riaditeľstva SR, Inštitútu pre výskum práce a rodiny, Konfederácie odborových zväzov SR, Národného inšpektorátu práce, ako aj Väzenskej služby ČR a zástupcu Ministerstva práce, sociálnych vecí a rodiny SR. Účelom pracovného stretnutia bolo predovšetkým plnenie úloh Stratégie BOZP v SR na roky 2016 až 2020 a programu jej realizácie podľa priorít (1. zlepšenie informovanosti, propagácie a kultúry, prevencie, 2. zlepšenie podmienok na fungovanie inšpekcie práce a dozorov v oblasti bezpečnosti a ochrany zdravia pri práci, 3. zlepšenie kvality práce odborníkov na oblasť BOZP, 4. uplatňovanie systémového prístupu v realizácii BOZP, 5. koncentrácia pozornosti na odvetvia s vyšším počtom pracovných úrazov a chorôb z povolania), informácia o plánovanom hodnotení systému inšpekcie práce v SR, ako aj potreba novelizácie legislatívnych požiadaviek na zaistenie BOZP starnúcej pracovnej sily v SR.

Pracovné stretnutie bolo spestrené zástupcami rôznych spoločností so zaujímavými prednáškami s praktickými ukážkami. Prezentoval sa bezpečný pohyb vo výškach a nad voľnou hĺbkou, bezpečnosť pohybu pracovníkov v nedýchateľnom či zdraviu škodlivom pracovnom prostredí ďalej bol predvedený pracovný autonómny dýchací prístroj s panoramatickou maskou a evakuačný prístroj s maskou.

1. **Hodnotenie stavu ochrany práce v rezorte MV SR**

V hodnotenom roku môžeme konštatovať, že spoluprácou medzi inšpektorátom práce ministerstva a Centrom bezpečnostnotechnických činností MV SR došlo k jednotnému riadeniu a odbornému usmerňovaniu v oblasti BOZP, čím boli vytvorené predpoklady na komplexnú starostlivosť v rezorte ministerstva. Veľmi pozitívne je treba hodnotiť zvýšený záujem odborných pracovníkov v oblasti BOZP (bezpečnostný technik, autorizovaný bezpečnostný technik) o porady (školenia) organizované inšpektorátom práce ministerstva v predchádzajúcich obdobiach. Školenia boli účinným nástrojom na zvýšenie ich odbornej úrovne, najmä získaním aktuálnych poznatkov o zmenách všeobecne záväzných právnych predpisov, ale aj o ich potrebnej aplikácii na podmienky ministerstva.

Poradenská činnosť oboch uvedených útvarov bola zameraná najmä na základné odborné informácie a rady, ktoré sa týkali najmä všeobecných zásad prevencie BOZP, požiadaviek na pracoviská, technické zariadenia, atď.

V hodnotenom období došlo k zlepšeniu výchovy a vzdelávania BOZP a z toho plynúce zvýšenie právneho vedomia všetkých nadriadených, vedúcich zamestnancov, príslušníkov a zamestnancov ministerstva v oblasti BOZP.

Inšpekcia práce ministerstva v oblasti BOZP v roku 2017 vypracovala alebo aktualizovala tieto interné predpisy

* pokyn generálnej riaditeľky sekcie krízového riadenia MV SR č. 5/2016, ktorým sa vydáva metodika na postup inšpektorov práce pri výkone inšpekcie práce na MV SR,
* pokyn generálnej riaditeľky sekcie krízového riadenia MV SR č. 6/2016, ktorým sa vydáva metodika na postup inšpektorov práce pri vyšetrovaní príčin vzniku udalostí na MV SR,
* pokyn č. 1/2017 vedúceho oddelenia inšpekcie práce a požiarneho dozoru sekcie krízového riadenia MV SR o postupe pri vykonávaní kontrolnej činnosti v rámci požiarneho dozoru a o postupe pri stavebnom konaní a pri kolaudačnom konaní,
* opatrenie ministra vnútra SR č. 83/2017 o stratégii BOZP.

Pri určovaní priorít stratégie BOZP SR sa vychádzalo zo znalostí súčasného stavu, trendov vývoja a identifikácie pretrvávajúcich nedostatkov. Štruktúra stratégie BOZP MV SR na roky 2016 až 2020 a program jej realizácie je vytvorená v nadväznosti na zaistenie štátneho systému BOZP v oblastiach legislatívnej, kontrolnej, vzdelávacej, osvetovej, vedeckovýskumnej a medzinárodnej spolupráce.

Zásadnou úlohou stratégie BOZP SR a tým aj úlohou stratégie ministerstva je rozvíjať zodpovednosť príslušníkov a zamestnancov za ich vlastnú bezpečnosť pri práci a ochranu zdravia.

Cieľom je dosiahnuť taký stav úrovne BOZP, aby sa ochrana života a zdravia príslušníkov stala prirodzenou súčasťou služobného a pracovného procesu a zaradila sa medzi priority denných povinností každého nadriadeného funkcionára a vedúceho zamestnanca ministerstva.